Karansén 6
Djigi djuma yé mɔɔ saanilu ɲɛ ?
1. Kibaro ɲuman yé mun di ka bɛn mɔɔ saanilu la kô ma ?
Isa tun yé dukolo kan tuma mɛn, a téri kɛɛ dô tɛrɛ Betani sô kɔnɔ, Jerusalɛmu dafɛ. Wô tɔɔ tɛrɛ kô Lazare. Lôn dô Lazare saala. Télé nani tɛmini, Isa séla yén. Isa ni Lazare badén musolu, Marte ni Mari, wala ala kaburu da la. Yén lafala djama la djôna. Marte ni Mari ka Isa yé Lazare lawulila. I ma a lɔn kô élu sɛwani baa lé tɛrɛ ? — Mɛn karan Yohana 11:21-24, 38-44.
Marte tun ka kibaro ɲuman lɔn ka bɛn mɔɔ saanilu la kô ma. A tun ka a lɔn kô Yahuwa dina nimaya di mɔɔ saanilu ma kɔtunu. — Mɛn karan Ayuba 14:14, 15, TMN.
2. Ni an saala, mun yé an masɔrɔnna ?
Mɔɔnifinlu danni banku lé la (Zenɛzi 2:7 ; 3:19, TMN). Nii tɛ an dɔ. Ni an saala, fén sii tɛ bɔla an dɔ. An ɲé saala tuma mɛn, anna miriya bɛɛ yé danna wô tuma lé. Wô lé kôsɔn, Lazare ma sé foye ɲafɔla ka bɛn ala saaya la kô ma, kamasɔrɔn mɔɔ saanilu tɛ foye ɲayéla. — Mɛn karan Zaburu 146:4, TMN ; Ekleziyasi 9:5, 6, 10, TMN.
Ilé ɲanan, Alla yé mɔɔ saani dôlu djéninna djahanama taa kɔnɔ ? Bani Kitabu yé a yirala kô mɔɔ saanilu tɛ foye ɲayéla, wô yé a yirala kô mɔɔlu yé mɛn fɔla ka bɛn djahanama la kô ma, wô yé wuya baa lé di mɛn yé Alla tɔɔ tiɲɛla. Mɔɔlu djénin kô tɛ Alla miriya rɔ, miriya suu wô yɛrɛ yé a djusu tɔrɔla. — Mɛn karan Irmiya 7:31, TMN.
3. Mɔɔ saanilu disé kumanla an fɛ ?
Mɔɔ saanilu tɛ sé kumanla, élu dôn tɛ kuman lamɛnna (Zaburu 115:17, TMN). Kɔni mɛlɛka djuu dôlu lé yé élu yɛrɛ kɛla mɔɔ saanilu di ka kuman mɔɔnifinlu fɛ (Piyɛri II 2:4). Yahuwa bara tɔn sii mɔɔ saanilu maɲininka kô ma. — Mɛn karan Sariya filana 18:10, 11, TMN.
4. Djônlu dina lawuli ?
Mɔɔ saani siyaman dina nimaya sɔrɔn kɔtunu dukolo kan. Hali mɔɔ dôlu, mɛnlu tun ma Alla lɔn, mɛnlu tun yé kôdju kɛla, wôlu dina lawuli. — Mɛn karan Luku 23:43 ; Kɛwalilu 24:15.
Mɔɔ mɛnlu lawulitɔ, wôlu dina tuɲa makaranɲa ka bɛn Alla la kô ma, ka a yira, fanmadjiya rɔ, kô élu dɛnkɛnɛyani Isa ma (Lankɛnɛmaya 20:11-13). Mɛnlu di kô ɲuman kɛ, wôlu di habadan nimaya sɔrɔn dukolo kan. — Mɛn karan Yohana 5:28, 29.
5. Lawulili yé mun yirala an na ka bɛn Yahuwa la kôkɛɲan ma ?
Djigi yé mɔɔ saanilu ɲɛ, kamasɔrɔn Alla ka a Dén kɛɛ lana dukolo kan kôsa wô yé saa anna kô rɔ. Wô rɔ lawulili yé Alla la diyaɲɛ ni ala nɛma yirala an na. Mɔɔ saanilu ba nimaya sɔrɔn kɔtunu dukolo kan, i di kɛ afɛ ka djôn yé wôlu rɔ ? — Mɛn karan Yohana 3:16 ; Rome kalu 6:23.
min_Latn bam_Latn bam_Latn bam_Latn bam_Latn bam_Latn bam_Latn bam_Latn dyu_Latn bam_Latn bam_Latn bam_Latn bam_Latn bam_Latn bam_Latn